b"\n_START_ARTICLE_\nMas Pedra Alba\n_START_SECTION_\nDescripci\xc3\xb3\n_START_PARAGRAPH_\nUbicada al districte de Les Corts, Can Bonavia afronta al passeig de Sant Francesc, en l'illa delimitada per aquest carrer i l'avinguda de Mare de D\xc3\xa9u de Lorda. \xc3\x89s un edifici unifamiliar d'origen incert. Podria haver hagut una preexist\xc3\xa8ncia per\xc3\xb2 l'edifici actual \xc3\xa9s del segle XX. De volumetria semblant a una masia, disposa de tres crugies similars de pedra i una quarta afegida en \xc3\xa8poca posterior. S'organitza en planta baixa, pis i golfes, aquestes sota coberta a dues vessants per\xc3\xb2 d'al\xc3\xa7ada superior a les tradicionals golfes catalanes._NEWLINE_La fa\xc3\xa7ana estructura les seves obertures en eixos verticals, un per crugia, de forma sim\xc3\xa8trica i equilibrada. Les obertures s\xc3\xb3n finestres g\xc3\xb2tiques d'acurat treball de talla i un portal adovellat rematat amb escut. Aquesta composici\xc3\xb3 est\xc3\xa0 coronada pel finestral de les golfes format per tres arcs de mig punt suportats per pilars de pedra. Cal destacar la finestra central de la planta primera amb trencaaig\xc3\xbces, brancals i ampits amb motllures de reminisc\xc3\xa8ncia goticista. La seva llinda conopial est\xc3\xa0 rematada amb una petxina geometritzada. El parament de la fa\xc3\xa7ana est\xc3\xa0 fet amb paredat de pedra vista sense revestir._NEWLINE_Les cobertes s\xc3\xb3n inclinades de teula \xc3\xa0rab formant les t\xc3\xadpiques vessants a dues aig\xc3\xbces. Als per\xc3\xadmetres es formen els r\xc3\xa0fecs amb dos nivells de l\xc3\xadnies de maons alternats amb un nivell de caps de teula arrenglerats._NEWLINE_L'edifici s'inscriu dins de les obres populars de l'arquitectura catalana per la seva volumetria i disposici\xc3\xb3 d'obertures a la fa\xc3\xa7ana. Cal destacar per\xc3\xb2, els emmarcaments de pedra de les finestres que gust historicista.\n_START_SECTION_\nHist\xc3\xb2ria\n_START_PARAGRAPH_\nEl mas Pedra Alba \xc3\xa9s una construcci\xc3\xb3 molt ben trobada, ja que, ja siguin els propietaris o els constructors, es feu una excel\xc2\xb7lent imitaci\xc3\xb3 de les nostres construccions rurals._NEWLINE_Actualment s'empra com habitacle."